Ֆլորա Լիոն

**Ֆլորա Մարգարիտ Լիոն** (, ), անգլիացի նկարիչ։ Լիոնը երկար ու հաջողակ կարիերա է ունեցել և հայտնի է եղել հասարակական գործիչների դիմանկարներ, բնանկարներ և որմնանկարներ ստեղծելով։

## Վաղ կյանք
Ֆլորա Լիոնը ծնվել է Լիոնդոնում՝ հրեական անգլո-ֆրանկո ընտանիքում։ Նրա ընտանիքը կապ է ունեցել Սոլոմոնների հարուստ և հրեական մշակույթով ընտանիքի հետ, այդ ընտանիքից են սերել նկարիչներ Սողոմոն Ջոզեֆ Սոլոմոնը և Լիլի Դելիսա Ջոզեֆը: Նա 1894 թվականին սովորել է Սենթ Ջոնս Վուդի արվեստի դպրոցում, հետագա կրթությունը ստացել է 1895-1899 թվականներին Թագավորական ակադեմիայի դպրոցում, որտեղ նրա դաստիարակների թվում է եղել Ջոն Սինգեր Սարջենթը։ Այնուհետև Լիոնը 1899-1900 թվականներին ուսումը շարունակել է Փարիզի Ժյուլիանի ակադեմիայում: 1900 թվականից սկսած նա մասնակցել է Թագավորական ակադեմիայի ցուցահանդեսներին։ 1915 թվականին նա ամուսնացել է լրագրող և նկարիչ Ռալֆ Ամատոյի հետ, որը ընդունել է նրա ազգանունը։ Լիոնն ավելի հաջողակ նկարչուհի էր, քան Ամատոն և իր ժամանակների մի աղբյուրում նրան անվանել էին «Ֆլորա Լիոնի ամուսին»։ Սա հազվադեպ երևույթ էր այդ ժամանակներում, երբ սովորաբար կանայք ճանաչում էին ստանում իրենց ամուսինների մասնագիտությամբ: Ամատոն նաև աշխատել է որպես նրա քարտուղար և մամուլի պատասխանատու։

## Առաջին համաշխարհային պատերազմ
մինի|''Կանանց ճաշարանը՝ Ֆենիքս գործարանում, Բրեդֆորդ, 1918'' (Art.IWM ART4434)
Առաջին համաշխարհային պատերազմի ընթացքում Տեղեկատվության նախարարությունը Լիոնին հանձնարարել էր թիկունքում  նկարել գործարանային տեսարաններ․ Լիոնին թույլատրվել էր նկարել Լիդսի և Բրեդֆորդի գործարաններում: Լիդսում նա նկարել է մի գործարանում, որտեղ ավանդական, աշխատատար մեթոդներով փայտե թռչող նավակներ էին կառուցում։

Բրեդֆորդում Լիոնը նկարել է զինամթերքի գործարանում աշխատող կանանց, սակայն անսովոր կերպով պատկերել է նրանց ճաշի ընդմիջման ժամանակ՝ գործարանի ճաշարանում, որը պատերազմի տարիներին արտասովոր էր Բրիտանիայի համար։ Թեև նկարում պատկերված կանանցից մի քանիսը ակնհայտորեն հոգնած են, ընդհանուր տպավորությունն այն է, որ նրանք մեծ վստահություն ունեն իրենց աշխատանքի նկատմամբ։ Սա հակադրվում է այն բանի հետ, թե ինչպես է Լիոնը պատկերում տղամարդ աշխատողներին։

Երկու նկարներն էլ ավարտվել են 1918 թվականին, երբ Տեղեկատվության նախարարությունը դադարել է գոյություն ունենալ, և Կայսերական ռազմական թանգարանը ստանձնել է նախարարության արվեստագետների ծրագիրը: Սակայն թանգարանը գրեթե ֆինանսական միջոցներ չի ունեցել նոր արվեստի գործեր ձեռք բերելու համար և մերժել է Լիոնի առաջարկը՝ գնել նկարները ընդամենը 150 գինեայի դիմաց։ 1927 թվականին հովանավորը, որը Լիոնից գնել էր նկարներից մեկը, ֆինանսապես աջակցել է և երկու աշխատանքներն էլ ներկայացվել են թանգարանին։

Լիոնը նաև երեք կին նկարիչներից մեկն էր՝ Աննա Էյրիի և Դորոթի Կոքի հետ միասին, որոնց անունները Բրիտանական պատերազմական հուշարձանների կոմիտեն (*BWMC*) քննարկել է։ Սակայն կոմիտեն նրանցից և ոչ մեկից նկար չի գնել։

## Հետագա կյանք
Ֆլորա Լիոնի ուշ շրջանի հանձնարարությունների թվում մի շարք խոշոր աշխատանքներ են եղել, ներառյալ երիտասարդ Էլիզաբեթ Բոուզ-Լիոնի՝ Յորքի դքսուհու խմբային դիմանկարը՝ իր երկու զարմիկների հետ։ Նա նաև պատկերել է Իսպանիայի դեսպանի կնոջը, որի համար 1921 թվականին արժանացել է Ֆրանսիական արվեստագետների ընկերության (*Société des Artistes Français)* արծաթե մեդալին: Նրա մյուս հայտնի աշխատանքներից է 1937 և 1940 թվականներին արած դիրիժոր Սըր Հենրի Ջոզեֆ Վուդի դիմանկարը, երկրորդ անգամ, Էլիզաբեթ Բոուզ-Լիոնի դիմանկարը, որը այդ ժամանակ արդեն Մեծ Բրիտանիայի թագավոր Ջորջ VI-ի կինն էր։ Լիոնը ակտիվորեն ներգրավված է եղել կանանց ընտրական իրավունքի շարժման մեջ և 1936 թվականին ստեղծել է կանանց սոցիալական և քաղաքական միության առաջնորդներից մեկի՝ Ֆլորա Դրումընդի դիմանկարը։ Իր կարիերայի ընթացքում Լիոնը ունեցել է առնվազն չորս անհատական ցուցահանդես՝ 1923 թվականին *Alpine Club*-ում, 1929 թվականին *Barbizon House*-ում, 1937 թվականին *Fine art society*-ում և 1940 թվականին *Knoedler's Gallery*-ում։ Լիոնի տասը դիմանկարներ ընդգրկված են Լոնդոնի Ազգային դիմանկարների պատկերասրահի հավաքածուում։ Լիոնը 1949 թվականին ստացել է ոսկե մեդալ ֆրանսիական արվեստագետների ընկերության կողմից։

## Լրացուցիչ ընթերցանություն
* Վուդ, Քրիստոֆեր։ *(Բրիտանական արվեստի բառարան, Հատոր IV)* Վիկտորիանական նկարիչներ մաս 1։

## Ծանոթագրություններ

## Արտաքին հղումներ

Կատեգորիա:Կին արվեստագետներ
Կատեգորիա:Հրեա նկարչուհիներ